CELEX: C2007/069/58
Language: el
Date: 2007-03-24 00:00:00
Title: Υπόθεση T-32/07: Προσφυγή της 7ης Φεβρουαρίου 2007 — Σλοβακική Δημοκρατία κατά Επιτροπής

24.3.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/29
            
         Προσφυγή της 7ης Φεβρουαρίου 2007 — Σλοβακική Δημοκρατία κατά Επιτροπής
   (Υπόθεση T-32/07)
   (2007/C 69/58)
   Γλώσσα διαδικασίας: η σλοβακική
   Διάδικοι
   
      Προσφεύγουσα: Σλοβακική Δημοκρατία (εκπρόσωπος: J. Čorba)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προσβαλλόμενη απόφαση,
            
         
               —
            
            
               για την περίπτωση που το Πρωτοδικείο δεν δεχθεί την άποψη που εκτίθεται στο σημείο 95 της προσφυγής, να διατηρήσει σε ισχύ, κατ' εφαρμογήν του άρθρου 231, παράγραφος 2, ΕΚ, τα αποτελέσματα εκείνα της προσβαλλομένης αποφάσεως βάσει των οποίων η προσφεύγουσα καθορίζει τη συνολική ποσότητα των ποσοστώσεων και την κατανομή τους στους φορείς εκμεταλλεύσεως των εγκαταστάσεων που βρίσκονται στο έδαφός της,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα προσβάλλει την απόφαση της Επιτροπής της 29ης Νοεμβρίου 2006, η οποία αφορά το εθνικό σχέδιο κατανομής των ποσοστώσεων εκπομπής αερίων θερμοκηπίου το οποίο κοινοποίησε η Σλοβακική Δημοκρατία κατ' εφαρμογήν της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (1). Κατά την επίδικη απόφαση, ορισμένες πτυχές του εθνικού σχεδίου κατανομής της Σλοβακίας δεν συμβιβάζονται με το παράρτημα ΙΙΙ της οδηγίας 2003/87/ΕΚ.
   Αιτιολογώντας την προσφυγή της, η προσφεύγουσα υποστηρίζει ότι η Επιτροπή παρέβη τις διατάξεις του άρθρου 9, παράγραφος 3, σε συνδυασμό προς τις διατάξεις των άρθρων 9, παράγραφος 1, και 11, παράγραφος 2, της οδηγίας 2003/87/ΕΚ και παραβίασε την αρχή της προστασίας της δικαιολογημένης εμπιστοσύνης καθόσον, χωρίς να λάβει υπόψη της το εθνικό σχέδιο κατανομής, εφάρμοσε, με την προσβαλλόμενη απόφαση, τη δική της μέθοδο καθορισμού της ανώτατης συνολικής ποσότητας των ετήσιων μέσων ποσοστώσεων εκπομπών, ασκώντας παρανόμως αρμοδιότητα την οποία η οδηγία αναθέτει στο κράτος μέλος.
   Εξάλλου, η προσφεύγουσα υποστηρίζει ότι η καθής, ακόμα και αν είχε το δικαίωμα να εφαρμόσει τη δική της μέθοδο καθορισμού της συνολικής ποσότητας των ποσοστώσεων εκπομπής, παραβίασε την αρχή της συνεργασίας μεταξύ των οργάνων της Κοινότητας και των οργάνων των κρατών μελών καθόσον εξέδωσε την προσβαλλόμενη απόφαση χωρίς να συμβουλευθεί την προσφεύγουσα.
   Επιπλέον, η καθής παρέβη τις διατάξεις του άρθρου 9, παράγραφος 3, σε συνδυασμό με τις διατάξεις των άρθρων 1 και 9, παράγραφος 1, και τα κριτήρια 1 έως 4 του παραρτήματος ΙΙΙ της οδηγίας 2003/87/ΕΚ και παραβίαε τη γενική αρχή της αναλογικότητας, καθόσον η μέθοδος καθορισμού της συνολικής ποσότητας των ποσοστώσεων εκπομπής την οποία εφάρμοσε δεν λαμβάνει υπόψη την ανάγκη αυξήσεως της παραγωγής ηλεκτρικής ενέργειας στο έδαφος της προσφεύγουσας με βάση εθνικές πηγές άνθρακα λόγω της υποχρεώσεως της τελευταίας να κλείσει δύο πτέρυγες του πυρηνικού σταθμού του Jaslovské Bohunice.
   Τέλος, η προσφεύγουσα υποστηρίζει ότι η απόφαση συνιστά παράβαση ουσιώδους τύπου, καθόσον πάσχει από έλλειψη αιτιολογίας.
   
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275, σ. 32).